ประเทศจีน เปิดตัว “Beijing Stock Exchange” ตลาดหุ้นสำหรับ SMEs
เมื่อไม่กี่ชั่วโมงที่ผ่านมา Beijing Stock Exchange หรือตลาดเทรดหุ้นของกรุงปักกิ่ง ได้เปิดให้ใช้งานแล้วเป็นวันแรก โดยตลาดหุ้นนี้เป็นตลาดที่จัดตั้งขึ้น เพื่อช่วยเหลือธุรกิจขนาดเล็กและธุรกิจขนาดกลาง (SMEs)
15 พ.ย. 2564

ประเทศจีน เปิดตัว “Beijing Stock Exchange” ตลาดหุ้นสำหรับ SMEs /โดย ลงทุนแมน
เมื่อไม่กี่ชั่วโมงที่ผ่านมา Beijing Stock Exchange หรือตลาดเทรดหุ้นของกรุงปักกิ่ง ได้เปิดให้ใช้งานแล้วเป็นวันแรก โดยตลาดหุ้นนี้เป็นตลาดที่จัดตั้งขึ้น เพื่อช่วยเหลือธุรกิจขนาดเล็กและธุรกิจขนาดกลาง (SMEs)
ซึ่งตั้งแต่วันแรกที่เปิดตลาด ก็มีหุ้น 10 ตัว ที่ IPO วันนี้ ถูกระงับการซื้อขายทันที เนื่องจากมูลค่าที่พุ่งสูงขึ้นเกินเกณฑ์ที่ตลาดหลักทรัพย์กำหนด
ปัจจุบัน ตลาดหุ้น Beijing Stock Exchange มีหุ้นที่เปิดให้สามารถซื้อ-ขายได้ ทั้งหมด 81 ตัว 
และได้มีรายงานว่ามีบริษัทอีก 112 แห่ง ที่ได้รับการอนุมัติให้เป็นสมาชิกของตลาดหลักทรัพย์แห่งนี้แล้ว
ทั้งนี้ Beijing Stock Exchange ได้เปิดให้บริการภายหลังจากที่ Xi Jinping ประธานาธิบดีจีน ได้ประกาศถึงแผนของตลาดทุนแบบใหม่ ที่ออกแบบมาเพื่อผลักดันธุรกิจขนาดเล็ก และขนาดกลาง เพียง 2 เดือน
ซึ่งจากนโยบายดังกล่าว ทำให้ประเทศจีนออกมาตรการช่วยเหลือ SMEs มากขึ้น เพื่อตอบรับวิสัยทัศน์ของ Xi Jinping ในเรื่อง “ความเจริญรุ่งเรืองร่วมกัน” ที่มีจุดประสงค์เพื่อลดความเหลื่อมล้ำในประเทศลง
โดยทางคุณ Yi Huiman ประธานคณะกรรมการกำกับหลักทรัพย์ของจีน (CSRC) กล่าวว่า
“ตลาดหุ้นใหม่นี้ เป็นอีกหนึ่งแลนด์มาร์กที่ช่วยปรับปรุงและพัฒนาตลาดทุนของประเทศจีน”
และถือเป็นเรื่องสำคัญ ที่จะต้องสนับสนุนให้ตลาดทุนมีความหลากหลายตามขนาดธุรกิจมากขึ้น เพื่อพัฒนาระบบการเงินสำหรับเหล่า SMEs รวมไปถึงการขับเคลื่อนนวัตกรรมและยกระดับเศรษฐกิจของประเทศจีนด้วย
ซึ่งตลาดหุ้นน้องใหม่นี้ นับเป็นส่วนประกอบที่จะมาเติมเต็มช่องว่างของตลาดหลักทรัพย์เดิมที่มีอยู่ 
ทั้งตลาดหลักทรัพย์ ChiNext ของเซินเจิ้น และตลาดหลักทรัพย์ STAR Market ของเซี่ยงไฮ้ 
ที่มุ่งเน้นไปที่อุตสาหกรรมทางวิทยาศาสตร์และเทคโนโลยีเพียงอย่างเดียว
โดยล่าสุด มีรายงานว่ามีผู้ลงทุนมากกว่า 4 ล้านคน ที่ได้เปิดบัญชีเพื่อเข้าซื้อ-ขายหุ้นใน Beijing Stock Exchange
ก็เรียกได้ว่า Beijing Stock Exchange เป็นอีกความเคลื่อนไหวของประเทศจีน 
ในการเข้ามาสนับสนุน SMEs อย่างจริงจัง ตามนโยบายระยะยาวของ Xi Jinping
ในอนาคต เราก็น่าจะได้เห็นนโยบายหรืออะไรใหม่ ๆ ที่เข้ามาสนับสนุนผู้ประกอบการรายเล็ก 
ซึ่งทั้งหมดนี้ก็น่าจะช่วยให้ความเหลื่อมล้ำในประเทศจีน ลดลงกว่าที่เป็นอยู่ในปัจจุบัน..
References
-
-